## Odluka Ustavnog suda Republike Hrvatske broj:U-II-3856/2005 od 28. lipnja 2006.

### NN 87/2006 (31.7.2006.), Odluka Ustavnog suda Republike Hrvatske broj:U-II-3856/2005 od 28. lipnja 2006.

# USTAVNI SUD REPUBLIKE HRVATSKE

**2090**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Ivan Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Smiljko Sokol, Nevenka Šernhorst,
Vice Vukojević i Milan Vuković, odlučujući o prijedlogu za pokretanje postupka
za ocjenu suglasnosti drugog propisa s Ustavom i zakonom, na sjednici održanoj
28. lipnja 2006. godine, donio je

## ODLUKU

I. Pokreće se postupak za ocjenu suglasnosti s Ustavom i zakonom te se ukida
odredba članka 28. Odluke o porezima Grada Malog Lošinja (»Službene novine«
Primorsko-goranske županije, broj 32/01., 7/02., 29/02. i 28/03.).
II. Ova odluka objavit će se u »Narodnim novinama« i »Službenim novinama«
Primorsko-goranske županije.

```
Obrazloženje
```

1. Na temelju odredaba članka 35. alineje 5. i članka 37. stavka 2. Ustavnog
zakona o Ustavnom sudu Republike Hrvatske (»Narodne novine«, broj 99/99., 29/02.
i 49/02. – pročišćeni tekst, u daljnjem tekstu: Ustavni zakon), Upravni sud
Republike Hrvatske (u daljnjem tekstu: predlagatelj) podnio je ovom Sudu zahtjev
za ocjenu suglasnosti s Ustavom i zakonom članka 28. Odluke o porezima Grada
Malog Lošinja (»Službene novine« Primorsko-goranske županije, broj 32/01.,
7/02., 29/02. i 28/03.).
Iz dokumentacije koju je predlagatelj dostavio Ustavnom sudu proizlazi da
pitanje ustavnosti i zakonitosti osporene odredbe nije nastalo u postupku pred
Upravnim sudom te, stoga, u konkretnom slučaju nisu ispunjene pretpostavke
propisane odredbama članka 35. alineje 5. i članka 37. stavka 2. Ustavnog zakona
koje moraju biti ispunjene za podnošenje zahtjeva za ocjenu suglasnosti drugog
propisa s Ustavom i zakonom. Stoga, podnesak Upravnog suda, kojim se osporava
odredba članka 28. Odluke o porezima Grada Malog Lošinja (u daljnjem tekstu:
Odluka), Ustavni sud smatra prijedlogom za ocjenu suglasnosti drugog propisa s
Ustavom i zakonom.
2. Odluku koja sadrži osporene odredbe donijelo je Gradsko vijeće Grada Malog
Lošinja na sjednici održanoj 13. prosinca 2001. godine, pozivom na odredbe
članaka 24., 41. stavaka 1. i 2. i 42. stavka 2. Zakona o izmjenama i dopunama
Zakona o financiranju jedinica lokalne samouprave i uprave (»Narodne novine«,
broj 59/01.) i odredbu članka 30. Statuta Grada Malog Lošinja (»Službene novine«
Primorsko-goranske županije, broj 11/97., 23/97. – ispravak i 13/98.).
3. Osporena odredba glasi:

Članak 28.

*Ukoliko obveznici poreza na korištenje javne površine za sve namjene koriste
istu u većoj površini od odobrene, porez plaćaju u dvostrukom iznosu.*
4. Predlagatelj, u bitnom, navodi da osporena odredba nije suglasna s člankom 5.
stavkom 1. i člankom 51. Ustava te s člankom 34. Zakona o izmjenama i dopunama
Zakona o financiranju jedinica lokalne samouprave i uprave (»Narodne novine«,
broj 59/01.), kojima je izmijenjen članak 43. Zakona o financiranju jedinica
lokalne samouprave i uprave (»Narodne novine«, broj 117/93., 69/97., 33/00.,
73/00. i 127/00.).
Obrazlažući nesuglasnost osporene odredbe s Ustavom i zakonom, predlagatelj, u
bitnom, ističe da odredba članka 28. osporene Odluke, prema kojoj obveznici
poreza na korištenje javne površine, koji koriste javnu površinu u površini
većoj od odobrene, plaćaju porez u dvostrukom iznosu, suprotno Zakonu, u pravni
sustav uvodi »kazneni porez«. Ističe da neovlašteno zauzimanje veće javne
površine od odobrene ne može biti temelj za utvrđivanje »kaznenog poreza«, već
eventualno za raskid ugovora o zakupu ili prekršajno kažnjavanje.
Pored toga, predlagatelj ističe da je osporena odredba suprotna ustavnim
načelima o sudjelovanju u podmirenju javnih troškova u skladu s gospodarskim
mogućnostima te jednakosti i pravednosti poreznog sustava, u smislu odredaba
članka 51. Ustava Republike Hrvatske.
5. Temeljem odredbe članka 42. stavka 1. Ustavnog zakona, prijedlog je
dostavljen na odgovor Gradskom vijeću Grada Malog Lošinja, koje je donijelo
osporenu Odluku.
Gradsko vijeće Grada Malog Lošinja odgovorilo je da je osporena Odluka na snazi,
ali se nije očitovalo o prijedlogu.

*Prijedlog je osnovan.*
6. Za ocjenu osnovanosti prijedloga mjerodavne su odredbe članaka 5. stavka 1. i
51. Ustava te odredbe članaka 30. točke 8. i 43. Zakona o financiranju jedinica
lokalne i područne (regionalne) samouprave.
Članak 5. stavak 1. Ustava:
*U Republici Hrvatskoj zakoni moraju biti u suglasnosti s Ustavom, a ostali
propisi i s Ustavom i sa zakonom.*
Članak 51. Ustava:
*Svatko je dužan sudjelovati u podmirenju javnih troškova, u skladu sa svojim
gospodarskim mogućnostima.*
*Porezni se sustav temelji na načelima jednakosti i pravednosti.*
Članak 30. stavak 1. točka 8. Zakona o financiranju jedinica lokalne i područne
(regionalne) samouprave:
*Općine ili gradovi mogu uvesti ove poreze:
(...)
8. porez na korištenje javnih površina.*
Članak 43. Zakona o financiranju jedinica lokalne i područne (regionalne)
samouprave propisuje:
*Porez na korištenje javnih površina plaćaju pravne i fizičke osobe koje koriste
javne površine.
Porez iz stavka 1. ovoga članka plaća se u visini, na način i pod uvjetima koje
propišu općina ili grad.
Što se smatra javnom površinom svojom odlukom propisuje općina ili grad.*
7. Osporenom Odlukom određuju se gradski porezi koji predstavljaju prihod Grada
Malog Lošinja, stope i visine poreza, porezni obveznici, porezna osnovica te
način obračuna, razreza i plaćanja poreza sukladno propisima (članak 1. Odluke).
Prema članku 2. točki 4. osporene Odluke, jedan od gradskih poreza je porez na
korištenje javnih površina.
Prema članku 17. osporene Odluke, porez na korištenje javnih površina plaćaju
pravne ili fizičke osobe po četvornom metru korištene javne površine na temelju
odobrenja nadležnog gradskog tijela.
8. Prema članku 16. stavku 2. Zakona o komunalnom gospodarstvu (»Narodne
novine«, broj 36/95., 70/97., 128/99., 57/00., 129/00. i 59/01. i 26/03. –
pročišćeni tekst), odlukom o komunalnom redu uređuje se korištenje javnih
površina.
Prema odredbi članka 111. stavka 1. Odluke o komunalnom redu Grada Malog Lošinja
(»Službene novine« Primorsko-goranske županije, broj 15/96.), svi protupravno
postavljeni predmeti na javnim površinama (...) moraju se ukloniti. Prema stavku
2. istog članka, rješenje o uklanjanju s rokom uklanjanja donosi komunalni
redar.
Odredbama članka 128. stavka 1. i članka 129. Odluke o komunalnom redu Grada
Malog Lošinja, postavljanje stolova i stolica na javnoj površini bez odobrenja
utvrđeno je prekršajem.
9. Iz navedenih odredaba Odluke o komunalnom redu Grada Malog Lošinja razvidno
je da je korištenje javne površine bez odobrenja utvrđeno kao prekršaj.
Osporenom odredbom se utvrđuje uvećani porez zbog korištenja veće javne površine
od odobrene, dakle, zbog djela koje predstavlja prekršaj. Time je porez propisan
kao sankcija za određeno protupravno ponašanje, odnosno uveden »kazneni« porez,
što je suprotno smislu i svrsi oporezivanja, kao i ustavnim načelima o
sudjelovanju u podmirenju javnih troškova u skladu s gospodarskim mogućnostima
te načelima jednakosti i pravednosti poreznog sustava, u smislu odredaba članka
51. Ustava.
Slijedom iznijetog, Ustavni sud Republike Hrvatske utvrđuje da je osporena
odredba u nesuglasju s odredbama članaka 5. stavka 1. i 51. Ustava.
10. Stoga je, na temelju odredbe članka 55. stavka 1. Ustavnog zakona, odlučeno
kao u izreci.

Broj: U-II-3856/2005
Zagreb, 28. lipnja 2006.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 87/2006-2090
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)